Eritrea: Dinaga tše Dingwe di Tsena Taba ya go Tlaišwa ga Dihlatse tša Jehofa
Dinaga tše Dingwe di Tsena Taba ya go Tlaišwa ga Dihlatse tša Jehofa Kua Eritrea
Kua Eritrea Dihlatse tša Jehofa di tlaišwa o šoro go feta le ge e le kae lefaseng. Ga e sa le Eritrea e thoma go ipuša ka 1993, Dihlatse di be di dula di golegwa, di tlaišwa le go nyatšwa. Di a tlaišwa ka gobane ga di tšee karolo dipolotiking e bile di gana go yo lwa le batho ba bangwe.
Gona bjale Dihlatse tša Jehofa tše 54 di kgolegong kua Eritrea. Mengwageng e 22 e fetilego, ke o tee feela yo a ilego a sekišwa goba molato wa gagwe wa theetšwa kgorong ya tsheko. Ba bararo ba bona ga e sa le ba golegwa ka 1994 ka ge ba ganne go tsenela bošole ka baka la letswalo.
Dinaga tše Dingwe Lefaseng ka Moka di Tshwenyega le go Feta
Ga e sa le Dihlatse tša Jehofa kua Eritrea di thomile go tlaišwa, mekgatlo ya ditokelo tša batho le ya mmušo ya dinageng tše dingwe e be e dutše e ganetšana le go tlaišwa ga Dihlatse. Lega go le bjalo, morago bjale Commission of Inquiry on Human Rights in Eritrea (COIE), e lego sehlopha sa Ditšhaba tše Kopanego, se dirile gore dinaga tše dingwe di tshwenyege le go feta ka go tlaišwa ga Dihlatse. Pegong ya sona ya mathomo yeo e lokolotšwego ka June 2015 yeo e bego e lebišitšwe go Mokgatlo wa Ditokelo tša Batho wa Ditšhaba tše Kopanego (UN Human Rights Council [HRC]), COIE e ile ya ngwala ka go gatelelwa le go swarwa gampe ga Dihlatse tša Jehofa.
Ka di-21 tša June 2016, lekgotla la COIE le ile la iša pego ya lona ya bobedi yeo e nago le ditaba ka botlalo go HRC. Lekgotla la COIE le ile la laela Eritrea “gore e hlomphe tokologo ya bodumedi goba ya seo motho a se dumelago” le gore “e se sa golega batho ka go hloka toka ka baka la bodumedi bja bona, kudukudu ba dihlopha tše itšego tše bjalo ka Dihlatse tša Jehofa, . . . le gore gateetee e lokolle ntle le go bea mabaka batho ka moka bao ba golegilwego ka tsela e sego molaong e bile go se na mabaka a gore ba golegwe.”
Ge lekgotla la COIE le be le dira dinyakišišo le hweditše gore ge Eritrea “e tlaiša dihlopha tše itšego tša madumedi le tša merafo” e thulana le molao wo o dirišwago lefaseng ka moka e bile seo “ke go senyetša batho.” Dinaga tše dingwe lefaseng ka moka di lebelela tlaišo ye e le e nngwe ya go gatakelwa ka tsela e feteletšego ga ditokelo tša batho. Lekgotla la COIE le tla botša Lekgotlakakaretšo la Ditšhaba tše Kopanego ditlamorago ka di-27 tša October, 2016.
Na Eritrea e tla Rarolla Bothata bja Yona bja go Swara Dihlatse ka go Hloka Toka?
Dihlatse tša Jehofa lefaseng ka moka di tshwenyegile kudu ka badumedigotee le tšona ba kua Eritrea. Di ipiletša ka go tšwa pelong go mmušo wa Eritrea gore o tlogele go tlaiša Bakriste ba bao ba se nago molato gomme o ba dumelele go thabela tokelo ya bona ya motheo yeo e ka se fetogego.
mailto:?body=Dinaga tše Dingwe di Tsena Taba ya go Tlaišwa ga Dihlatse tša Jehofa Kua Eritrea%0a%0ahttps%3A%2F%2Fwww.jw.org%2Ffinder%3Fdocid%3D802016745%26wtlocale%3DSE%26srcid=share⊂ject=Dinaga tše Dingwe di Tsena Taba ya go Tlaišwa ga Dihlatse tša Jehofa Kua Eritrea